Fredag er datoen den 14. februar, og dermed er det også Valentinsdag. I Sct. Catharinæ Kirke i Hjørring har de i år valgt at bruge højtiden på en lidt speciel måde. Kirken inviterer nemlig til drop-in bryllup, hvor man kan komme lige fra gaden og sige ja til sin forlovede. Et af de par, der tager en af livets helt store beslutninger på valentinsdag, er 27-årige Mikkel Hansen og 25-årige Pernille Vexø Perk Pedersen. - Jeg ved ikke lige, hvad jeg skal gøre af mig selv, siger Mikkel Hansen, mens parret venter på at komme ind i kirken. Om mindre end et kvarter skal de to giftes i St. Catharinæ Kirke i Hjørring. Jeg er spændt. Og også lidt nervøs, man ved ikke rigtig, hvad man skal forvente andet end at sige ja selvfølgelig, siger Pernille Vexø Perk Pedersen og griner lidt. Der er ingen tvivl om, at parret har lidt nerver på, selvom det er et hurtigt bryllup. Det er så yndigt at følges ad - og svært at vente Et såkaldt drop-in bryllup er ikke helt som alle andre. Parret besluttede nemlig i går, at de skulle giftes, da de så, at kirken inviterede til drop-in vielser. Det betyder, at man kan komme direkte fra gaden og ind på kirkekontoret, og op til alteret og blive viet. - Det er nemmest og mest intimt, mener Mikkel Hansen. - Og så var det også lidt svigermor, der havde opdaget det, da hun var på besøg, at man kunne gøre det på den her måde. Hun ved bare ikke, at vi gør det, siger Pernille Vexø Perk Pedersen. Og så smutter parret ind i kirken. - Velkommen til. Vi skal starte med at synge salme nummer 703 – det er så yndigt at følges ad, siger præsten. Vielserne tager kun 20 minutter, så med kirken helt for sig selv kan det spændte par hurtigt gøre det, de har ventet på. Prompte kommer der to ”ja’er” da præsten spørger. Og vupti så er der ringe på fingrene. Men selvom vielsen går hurtigt, kan man godt blive lidt utålmodig. Må jeg godt kysse hende nu? Spørger Mikkel Hansen i kirken. Kort tid efter kommer et nygift par ud af kirken. Hr. og Fru. Mand og kone. - Jeg er glad. Det var meget intimt og dejligt, siger Mikkel Hansen. - Det føltes helt korrekt at gøre det her, slår Pernille Vexø Perk Pedersen. I alt blev syv par gift ved drop-in vielserne i Sct. Catharinæ Kirke.
Syv par blev fredag gift i Sct. Catharinæ Kirke, som havde særligt åbent i anledning af valentinsdag med drop-in vielser.